Caingean arna tionscnamh an 30 Lúnasa 2022 – An Coimisiún Eorpach v Ríocht na Spáinne

(Cás C-576/22)

(2022/C 418/16)

Teanga an cháis: an Spáinnis

Páirtithe

Iarratasóir: an Coimisiún Eorpach (ionadaithe: C. Hermes agus E. Sanfrutos Cano, Gníomhairí)

Cosantóir: Ríocht na Spáinne

An t-ordú atá á lorg

Iarrann an t-iarratasóir ar an gCúirt Bhreithiúnais:

— a dhearbhú, a mhéid is nár ainmníodh mar limistéir atá i mbaol níotráite in Castilla y León, Extremadura, Galicia, Islas Baleares, Islas Canarias, Madrid agus Comunidad Valenciana, na limistéirí dobharcheantair, de réir rith chun srutha (uisce dromchla) nó de réir insíothlú (uisce faoi dhromchla), atá ábhartha do gach ceann de na pointí tomhais éillithe arna n-ainmniú san iarratas; trí mhainneachtain na bearta sainordaitheacha riachtanacha a sholáthar sna cláir ghníomhaíochta in Aragón, Castilla-La Mancha, Castilla y León, Extremadura agus Madrid, agus trí mhainneachtain bearta breise nó gníomhartha feabhsaithe a ghlacadh maidir le heotrófú, i ndáil leis an tír ar fad, agus i ndáil le truailliú níotráite, maidir leis na Comhphobail Uathrialaitheacha (Comunidades autónomas) a léiríonn treochtaí ardaitheacha i leith truailliú phointí tomhais na limistéar atá i mbaol níotráite, go háirithe Aragón, Castilla-La Mancha, Castilla y León agus Murcia, tá Ríocht na Spáinne tar éis mainneachtain a cuid oibleagáidí a chomhlíonadh faoi Airteagal 3(4) agus Airteagal 5(4) (i gcomhar le hIarscríbhinní II agus III) agus (5) de Treoir 91/676/CEE (1) ón gComhairle an 12 Nollaig 1991 maidir le huiscí a chosaint ar thruailliú de bharr níotráití ó fhoinsí talmhaíochta.

— a ordú do Ríocht na Spáinne na costais a íoc.

Saincheisteanna dlí agus príomhargóintí

Mar thaca lena chaingean, maíonn an t-iarratasóir trí shaincheist dlí maidir le neamhchomhlíonadh.

Lena chéad saincheist dlí, líomhnaíonn an Coimisiún gur mhainnigh Ríocht na Spáinne a hoibleagáidí faoi Airteagal 3(4) de Threoir 91/676/CEE a chomhlíonadh. Measann an Coimisiún gur theip ar Ríocht na Spáinne an fhoráil sin a chomhlíonadh in Castilla y León, Extremadura, Galicia, Islas Baleares, Islas Canarias, Madrid agus Comunidad Valenciana, a mhéid gurb ann fós do dhromchlaí nár ainmníodh mar limistéar atá i mbaol níotráite, ná nár áiríodh mar chuid de limistéir atá i mbaol níotráite atá ann cheana féin, in ainneoin go dtugann na sonraí a fuarthas tríd an líonra faireacháin le haghaidh truailliú de bharr níotráití de thionscnamh na hearnála talmhaíochta údar lena ainmniú/chuimsiú.

Lena dara saincheist dlí, maidir le neamhchomhlíonadh, maíonn an Coimisiún, go bunúsach, nach ndéantar foráil i gcláir ghníomhaíochta na gComhphobal Uathrialacha Aragón, Castilla-La Mancha, Castilla y León, Extremadura agus Madrid do na bearta éigeantacha uile a cheanglaítear le Treoir 91/676/CEE agus, dá bhrí sin, go bhfuil Airteagal 5(4) de á shárú. Áitíonn an Coimisiún go háirithe nach bhfuil bearta leordhóthanacha i gcláir ghníomhaíochta na gComhphobal Uathrialacha sin maidir le leasacháin a leathadh ar thalamh chlaonta agus ar fhánaí ghéara, mar a cheanglaítear le pointe A.2 d’Iarscríbhinn II a ghabhann le Treoir 91/676/CEE, dá dtagraítear in Airteagal 5(4) den Treoir sin; go bhfuil bearta fós in easnamh i gclár gníomhaíochta Extremadura maidir le stóráil shealadach aoiligh sholadaigh ar an láthair, ar chlár an leasaithe agus maidir leis an uasmhéid aoiligh a údaraítear in aghaidh an heicteáir atá le cur ar talamh, agus nach bhfuil na bearta riachtanacha ann sa chlár gníomhaíochta do Madrid maidir le stóráil shealadach leasachán soladach ar an talamh a chumhdaítear le hIarscríbhinn II agus le hIarscríbhinn III a ghabhann le Treoir 91/676/CEE.

Lena tríú saincheist dlí, tá an Coimisiún den tuairim, nár ghlac Ríocht na Spáinne na bearta breise ná na gníomhaíochtaí athneartaithe a cheanglaítear le hAirteagal 5(5) de Threoir 91/676/CEE. Faoin bhforáil sin, ní mór do na Ballstáit, i gcomhthéacs clár gníomhaíochta, aon bhearta breise nó aon ghníomhaíochtaí feabhsaithe a ghlacadh a mheasfaí a bheadh riachtanach mura leor na bearta dá dtagraítear i mír 4 den Airteagal sin chun truailliú a laghdú agus chun gníomhaíocht choisctheach a dhéanamh i gcoinne tuilleadh truaillithe de bharr níotráití ó fhoinsí na hearnála talmhaíochta. Measann an Coimisiún nach bhfuil na bearta breise riachtanacha glactha ag Ríocht na Spáinne ná nach bhfuil gníomhaíochtaí feabhsaithe déanta aici chun aghaidh a thabhairt ar an treocht ardaitheach i dtaca le truailliú na limistéar atá i mbaol níotráite in Aragon, Castilla-La Mancha, Castilla y León agus Murcia. Cáineann an Coimisiún Ríocht na Spáinne freisin toisc nár ghlac sí bearta breise nó feabhsaithe atá riachtanach chun eotrófú a leigheas ar fud na Spáinne, cé go léiríonn na sonraí atá ar fáil nach leor na bearta dá bhforáiltear sna cláir ghníomhaíochta chun truailliú a laghdú agus a chosc.

(1) IO 1991, L 375, lch. 1